fortrydelsespiller
Fortrydelsespiller, lægemidler, der anvendes for at undgå graviditet efter et ubeskyttet samleje. Fortrydelsespiller indtages hurtigst muligt; jo hurtigere fortrydelsespillen tages, jo højere er sikkerheden for, at graviditet undgås.
Der findes to typer af fortrydelsespiller; den ene type indeholder det kvindelige kønshormon levonorgestrel, der hæmmer ægløsningen, og skal helst tages inden 12 timer og senest 72 timer efter ubeskyttet samleje eller svigt af anden præventionsform. Den anden type indeholder ulipristalacetat, der hæmmer eller udsætter ægløsningen. Denne type skal tages senest 120 timer efter ubeskyttet samleje eller svigt af anden præventionsform.
Begge lægemidler kan udleveres i håndkøb uden recept.
Se også nødprævention.